I samarbejde med TV 2/Fyn

Der er stadig flere kænguruer på fri fod mandag aften.

De seneste mange timer har Zebastian Bach ledt i hække, garager og haver efter sine kæledyr.

At vi ikke kan have vores dyr i fred, det er simpelthen forkasteligt Zebastian Bach, ejer af syv kænguruer

Han vågnede nemlig op til den oprivende besked, at nogle havde set, at hans syv wallaby-kænguruer ikke var i deres fold, men i stedet løb frit rundt i lokalområdet ved Fangel på Fyn. I løbet af natten havde nogen brudt låsen op og efterladt døren vid gab.

Det har allerede fået fatale konsekvenser: På sin græsplæne fandt Zebastian Bach den unge, hans ene kænguru-hun bar. Hun havde tabt den.

- Det er simpelthen så forfærdeligt, og man bliver så ked af det, siger han til TV 2 Fyn.

Den lille unge lå på græsplænen. Foto: Ida Brodtkorb

Tyveri eller forsætlig handling

Klokken 17 er det lykkedes Zebastian Bach at indfange tre af de syv hurtige kænguruer.

Han har desuden involveret politiet i eftersøgningen af området, men det vides endnu ikke, om nogle med vilje har lukket kænguruerne ud, om der er tale om hærværk eller om de sidste fire kænguruer direkte er blevet stjålet.

- De er i hvert fald hjulpet ud på en eller anden måde, siger vagtchef ved Fyns Politi Kenneth Taanquist til TV 2 Fyn.

Anm. troede ikke sine egne øjne, da han ved Fangel så en kænguru løbe rundt. Den er god nok. Der er sluppet 5 ud fra en ejendom i Fangel. Får du besøg af en kænguru i området, så ring 114. #politidk pic.twitter.com/Y6xrkRdboX — Fyns Politi (@FynsPoliti) October 14, 2019

Zebastian Bach kan slet ikke forstå, at nogen kan finde på at lukke andres dyr ud. Han frygter, at det er aktivister, der ikke synes, at dyr skal være i bur, som nu er ansvarlige for den døde unge.

- At vi ikke kan have vores dyr i fred, det er simpelthen forkasteligt, siger han.

Undgå at jagte kænguruerne

Den vrede ejer er ude med flere andre lokale i Fangel for at lede, men han har også et ønske til alle: Hvis man ser de små kænguruer skal man kontakte politiet på 114.

Zebastian Bach er kørt rundt på motorcykel i området for at kunne følge efter kænguruerne. Foto: TV 2 Fyn

Det er dog vigtigt, at man er meget forsigtig, hvis man prøver at fange dem, anbefaler Zebastian Bach.

- Hvis der er mulighed for at lukke den ind i en garage eller i en have, der er hegnet ind, så gør hjertens gerne det. Men lad være med at jage den, siger han, da dette kan stresse dyrene.

Fremadrettet ser Zebastian Bach sig nødsaget til at købe et nyt bur og overvågningsudstyr til sin kængurufold.

**

Perspektiv

Blandt de ni stjålne kænguruer er blandt andet denne hvide kænguru, som kom til verden i Munkholm Zoo i 2012. Foto: TV 2 ØSTJYLLAND

Ni kænguruer forsvundet i Østjylland

Lørdag den 12. oktober oplevede Munkholm Zoo i Østjylland at få stjålet størstedelen deres kænguru-flok.

Ni ud af parkens ti dyr var forsvundet, da zoo-ejer Benny Johansen gik sin morgentur, og han opdagede et stort hul i det dobbeltsikrede hegn.

Benny Johansen er ikke i tvivl om, at det er personer med særligt kendskab til netop kænguruer, der har været på spil, for blandt hans dyr er blandt andet en meget sjælden albino-kænguru.

- Tyveriet er målrettet kænguruer, og det er lavet af personer, som har en vis erfaring med at fange dem, da kænguruer ikke er det nemmeste dyr at fange, sagde han lørdag.

***